Lyfjastofnun segir iðnaðarhamp falla undir ákvæði ávana - og fíknilaga Bændablaðið sendi Lyfjastofnun fyrirspurn vegna umræðunnar um iðnaðarhamp og leyfi til að rækta hann . Auk þess var spurt hver staða hamps væri í ýmiss konar vörum sem fluttar eru til landsins . Einnig var spurt og hvort skýra þurfi eða breyta lögunum til þess að leyfa ræktunina að mati Lyfjastofnunar . Í svari Lyfjastofnunar segir að á undangengnu ári hafi stofnuninni borist fjöldinn allur af fyrirspurnum og erindum sem snúa að því hver sé lögformleg staða þeirra vara og plantna . Þessum fyrirspurnum hefur fjölgað verulega á þessu ári í samanburði við árin þar á undan . Staða iðnaðarhamps og CBD var af þessum sökum því nýlega tekin sérstaklega til skoðunar hjá stofnuninni . Lyfjastofnun telur að ákvæði ávana - og fíknilaga , nr. 65 / 1974 , með síðari breytingum , feli í sér að plöntur og efni af þessum toga falli undir ákvæði 2. gr. og 6. gr. laganna , og sé innflutningur , meðferð og varsla þeirra bönnuð á íslensku yfirráðasvæði . Umrædd löggjöf gerir til að mynda ekki greinarmun á mismunandi afbrigðum kannabisplantna , né því magni af virkum efnum sem mismunandi afbrigði plantnanna framleiða . Mikilvægt er að leiðrétta þann misskilning sem virðist gæta að Lyfjastofnun hafi veitt leyfi til innflutnings á hamppróteindufti og hampfræjum sem markaðssett eru hér á landi . Um er að ræða vörur sem flokkast sem matvæli og hefur Matvælastofnun þar af leiðandi eftirlit með innflutningi þeirra og markaðssetningu . Hvað varðar aðrar vörur sem innihalda hamp getur Lyfjastofnun ekki tjáð sig um , enda um að ræða vörur sem heyra undir eftirlit ýmissa annarra opinbera stofnana . Lyfjastofnun hefur ekki mótað sér sérstaka skoðun á því hvort um sé að ræða ósamræmi í lögum eða hvort þurfi að skýra eða breyta lögum á þessu sviði , enda stofnuninni ekki falið slíkt hlutverk lögum samkvæmt .